# data[].attributes.body
Magyarországon - mint tudjuk - négy évszak váltja egymást. A hideg tél nem kedvez a növényeknek, mert ha a talaj átfagy, a növények nem tudnak vizet felvenni. A levelek azonban folyamatosan párologtatják a vizet, így a növény kiszáradna. A fák ez ellen úgy védekeznek, hogy lehullatják leveleiket, és télen nyugalmi állapotban vannak.

# data[].attributes.body
Valószínűleg észrevetted már, hogy nem mindenhol van erdő, és nemcsak azért, mert az ember kivágta, és várost épített oda vagy növényeket termeszt a helyén. Vannak helyek, ahol soha nem alakulna ki erdő. Miért? Mert a fák hatalmas élőlények, sok vizet és sok tápanyagot igényelnek, így csak ott alakul ki erdő, ahol az éves csapadékmennyiség legalább 500 mm, a talaj pedig tápanyagokban gazdag. A fáknak ezen túl sok fényre is szükségük van, ezért nőnek olyan magasra. A lombkorona alatt azonban általában kevés a fény, ezért a cserje- és a gyepszintben árnyéktűrő növények élnek. Az erdő nagy előnye viszont, hogy páradús, mert a csapadék - épp az árnyék miatt - lassabban párolog el. Az itt élő növényeknek, állatoknak így kevésbé kell tartaniuk a kiszáradástól. A lombkorona árnyékolásának következménye az is, hogy a hőmérséklet valamivel alacsonyabb, mint ott, ahol nincs erdő. Biztos te is tapasztaltad már, hogy a nyári kánikulában mennyivel kellemesebb az erdőben sétálni.

# data[].attributes.body
Azt mindenki tudja, hogy erdőnek azt az élőhelyet nevezzük, amelyet jellemzően fásszárú növények (röviden fák) alkotnak.  Az erdő azonban sokkal több, mint rengeteg fa egymás mellett. Az erdő élőhely, ahol nagyon sok élőlény - sok más növények, rovar, gomba, pók, madár, emlős - él együtt és hat egymásra. Az erdő a legösszetettebb életközösség.
Ha az ember nem avatkozna bele a természetben zajló folyamatokba, akkor sokkal több erdő lenne. Minden életközösség ugyanis arra törekszik, hogy erdővé alakuljon. Ez persze nem mindenhol lehetséges (lsd. élettelen körny.-i tényezők), de például egy tó helyén is nagyon-nagyon hosszú idő alatt erdő fog kialakulni.